同王適曹煥遊清居院步還所居
作者：蘇轍
朝代：宋

paragraphs: 身爲江城吏，心似野田叟。
尋僧忽忘歸，飽食莫携手。
畏人久成性，路繞古城後。
茅茨遠相望，鷄犬亦時有。
人還市井罷，日落狐兔走。
迴風吹橫烟，燒火卷林藪。
草深徑漸惡，荆棘時挂肘。
褰裳涉沮洳，斜絕汙池口。
投荒分岑寂，欹側吾自取。
二君獨何爲，經歲坐相守。
遊從乏車騎，飲食厭菘韭。
周旋未忍棄，辛苦亦何負。
歸來倚南窗，試挹樽中酒。
笑問黄泥行，此味還同否。